Blackmail: মোবাইলে আপত্তিকর ভিডিয়ো ক্লিপিং পাঠিয়ে মন্ত্রী ও মন্ত্রীপুত্রকে ব্ল্যাকমেল, গ্রেফতার যুবক

বেঙ্গালুরু: আপত্তিকর ভিডিয়ো দেখিয়ে (obscene videos) মন্ত্রী ও মন্ত্রী-পুত্রকে (Bengaluru Minister) ক্রমাগত ব্ল্যাকমেল (Blackmail) করায় এক নামী জ্যোতিষের ছেলেকে গ্রেফতার করল বেঙ্গালুরু পুলিস। কর্নাটকের সমন্বয় মন্ত্রীর পুত্র নিশান্ত সোমশেখরের অভিযোগের ভিত্তিতে ওই জ্যোতিষীর ছেলেকে সোমবার গ্রেফতার করা হয়।

নিশান্তের অভিযোগ, অশ্লীল ভিডিয়ো ক্লিপিং দেখিয়ে অভিযুক্ত তাঁদের কাছ থেকে নিয়মিত টাকা দাবি করত। দাবিমতো টাকা দিতে না পারলে, সোশাল মিডিয়ায় প্ল্যাটফর্মে ভিডিয়ো আপলোড করার হুমকিও দিত। এ ভাবেই দিনের পর দিন বাবা-ছেলেকে ব্ল্যাকমেল করছিল অভিযুক্ত।

পুলিস জানিয়েছে, অভিযুক্ত বছর বাইশের রাহুল ভাট। তার বাবা নামী  জ্যোতিষ চন্দ্রশেখর ভাট। নিশান্তের কাছ থেকে অভিযোগ পেয়ে সেন্ট্রাল ক্রাইম ব্রাঞ্চ (সিসিবি)-এর আধিকারিকরা রাহুলকে গ্রেফতার করে।

আরও পড়ুন: SAI: অতিমারির জেরে SAI-এর ৬৭টি প্রশিক্ষণ কেন্দ্র বন্ধ

ভারতীয় দণ্ডবিধির সংশ্লিষ্ট কয়েক’টি ধারা ছাড়াও অভিযুক্তের বিরুদ্ধে তথ্যপ্রযুক্তি আইনে মামলা রুজু হয়েছে। তদন্ত করছে পুলিস। রাহুল ভাট ছাড়া আর কেউ গোটা ঘটনায় জড়িত কি না, অভিযুক্তকে জেরা করে পুলিস তা জানার চেষ্টা করছে।

অভিযোগপত্র থেকে জানা যায়, নিশান্তের সঙ্গে রাহুলের আগে বন্ধুত্বের সম্পর্ক ছিল। তার পর কোনও কারণে দু’জনের সম্পর্কে অবনতি হয়।নিশান্তের অভিযোগ, রাহুল তাঁর বাবার ব্যক্তিগত সচিবদের ফোন নম্বর জোগাড় করে, আপত্তিকর ভিডিয়ো ক্লিপিংস পাঠাতে থাকে। সেইসঙ্গে ভিডিয়ো ক্লিপিং সোশাল মাধ্যমে আপলোড করে দেওয়ার হুমকিও দেয়। মন্ত্রী-পুত্রের দাবি, তাঁর বাবার রাজনৈতিক ভাবমূর্তি নষ্ট করতেই পরিকল্পিত ভাবে এই ভিডিয়োগুলো করা হয়েছে। ভিডিয়োগুলো মরফেড, এডিট করে তৈরি বলেই দাবি করেন সোমশেখর।

পুলিস জানিয়েছে, রাহুল ভাটকে হেফাজতে নিয়ে জেরা করা হচ্ছে। এই চক্রে আর কারা জড়িত, তা জানাই পুলিসের লক্ষ্য। যে নম্বর থেকে আপত্তিকর ভিডিয়ো ক্লিপিংগুলো পাঠানো হয়েছিল, পুলিস তা চিহ্নিত করে। পুলিসের ধারণা, রাহুল ভাট একা নয়। গোটা ঘটনার পিছনে সঙ্ঘবদ্ধ একটি চক্র রয়েছে। তদন্তকারীরা আশবাদী, বাকিরা খুব শিগগির ধরা পড়বে।